CELEX: C2007/283/31
Language: el
Date: 2007-11-24 00:00:00
Title: Υπόθεση C-416/07: Προσφυγή της 11ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/16
            
         Προσφυγή της 11ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-416/07)
   (2007/C 283/31)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Ελένη Τσερέπα-Lacombe και F. Erlbacher)
   
      Καθής: Ελληνική Δημοκρατία
   Αιτήματα
   Να διαπιστώσει ότι:
   
               1.
            
            
               Παραλείποντας να λάβει τα αναγκαία μέτρα:
               
                           —
                        
                        
                           ώστε κάθε μεταφορέας ζώων να έχει λάβει άδεια από την αρμόδια αρχή και να έχει καταγραφεί σε μητρώο για να μπορεί να εντοπίζεται σύντομα από την αρμόδια αρχή, ιδίως σε περίπτωση μη τήρησης των κανόνων καλής μεταχείρισης των ζώων κατά τη μεταφορά
                        
                     
                           —
                        
                        
                           ώστε οι αρμόδιες αρχές να πραγματοποιούν υποχρεωτικούς ελέγχους των σχεδίων δρομολογίου/ημερολογίων ταξιδίου
                        
                     
                           —
                        
                        
                           για να προβλεφθούν εγκαταστάσεις ανάπαυσης των ζώων μετά την εκφόρτωση από τα πλοία στους λιμένες πορθμείων ή κοντά σε αυτούς
                        
                     
                           —
                        
                        
                           για να διασφαλιστεί ότι οι έλεγχοι των μεταφορικών μέσων και των ζώων πράγματι διενεργούνται
                        
                     
                           —
                        
                        
                           για να επιβάλλονται αποτελεσματικές, αναλογικές και αποτρεπτικές κυρώσεις στην περίπτωση επανειλημμένων ή σοβαρών παραβάσεων των διατάξεων σχετικά με την προστασία των ζώων κατά τη μεταφορά,
                        
                     η Ελληνική Δημοκρατία παρέβη τις υποχρεώσεις που υπέχει δυνάμει των άρθρων 5 μέρος Α παράγραφος 1 στοιχείο α) σημεία (i) και (ii), 5 μέρος Α παράγραφος 2 στοιχείο β), 5 μέρος Α παράγραφος 2 στοιχείο δ) σημείο (i) πρώτη περίπτωση, 8, 9 και 18 παράγραφος 2 της οδηγίας 91/628/ΕΟΚ (1) του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 91/425/ΕΟΚ και 91/496/ΕΟΚ και του σημείου 7 στοιχείο β του κεφαλαίου VII του παραρτήματος της εν λόγω οδηγίας και από της 5ης Ιανουαρίου 2007, των άρθρων 5 παράγραφος 4, 6 παράγραφος 1, 13 παράγραφοι 3 και 4, 15 παράγραφος 1, 25, 26 και 27 παράγραφος 1 του κανονισμού (ΕΚ) αριθ. 1/2005 (2) του Συμβουλίου της 22ας Δεκεμβρίου 2004 για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97.
            
         
               2.
            
            
               Παραλείποντας να λάβει τα αναγκαία μέτρα:
               
                           —
                        
                        
                           για την διασφάλιση της τήρησης των κανόνων αναισθητοποίησης των ζώων κατά τη σφαγή και
                        
                     
                           —
                        
                        
                           για τη διασφάλιση κατάλληλων επιθεωρήσεων και ελέγχων των σφαγείων,
                        
                     η Ελληνική Δημοκρατία παρέβη τις υποχρεώσεις που υπέχει δυνάμει των άρθρων 3, 5 παράγραφος 1 στοιχείου δ), 6 παράγραφος 1 και 8 της οδηγίας 93/119/ΕΚ (3) του Συμβουλίου της 22ας Δεκεμβρίου 1993 για την προστασία των ζώων κατά τη σφαγή ή/και τη θανάτωσή τους.
            
         
               3.
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Στο πλαίσιο της παρούσας προσφυγής, η Επιτροπή ισχυρίζεται ότι η Ελληνική Δημοκρατία δεν εφαρμόζει ορθά ορισμένες διατάξεις σχετικά με την προστασία των ζώων κατά τη μεταφορά και κατά τη σφαγή.
   Η Επιτροπή ζητεί στο Δικαστήριο να διαπιστώσει ότι μη έχοντας λάβει τα νόμιμα και απαραίτητα διοικητικά μέτρα για να προσαρμοστεί στις υποχρεώσεις που προβλέπονται στα άρθρα 5 μέρος Α παράγραφος 1 στοιχείο α) σημεία (i) και (ii), 5 μέρος A παράγραφος 2 στοιχείο β), 5 μέρος A παράγραφος 2 στοιχείο δ) σημείο (i) πρώτη περίπτωση, 8, 9 και 18 παράγραφος 2 της οδηγίας 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 91/425/ΕΟΚ και 91/496/ΕΟΚ και του σημείου 7 στοιχείο β του κεφαλαίου VII του παραρτήματος της εν λόγω οδηγίας και από της 5ης Ιανουαρίου 2007, των άρθρων 5 παράγραφος 4, 6 παράγραφος 1, 13 παράγραφοι 3 και 4, 15 παράγραφος 1, 25, 26 και 27 παράγραφος 1 του κανονισμού (ΕΚ) αριθ. 1/2005 του Συμβουλίου της 22ας Δεκεμβρίου 2004 για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 για την προστασία των ζώων κατά τη μεταφορά η Ελληνική Δημοκρατία παρέβη τις υποχρεώσεις που υπέχει δυνάμει της εν λόγω νομοθεσίας.
   Επίσης η Επιτροπή ζητεί στο Δικαστήριο να διαπιστώσει ότι μη έχοντας λάβει τα νόμιμα και απαραίτητα διοικητικά μέτρα για να προσαρμοστεί, στις υποχρεώσεις που προβλέπονται δυνάμει των άρθρων 3, 5 παράγραφος 1 στοιχείο δ), 6 παράγραφος 1 και 8 της οδηγίας 93/119/ΕΚ του Συμβουλίου της 22ας Δεκεμβρίου 1993 για την προστασία των ζώων κατά τη σφαγή ή/και τη θανάτωσή τους η Ελληνική Δημοκρατία παρέβη τις υποχρεώσεις που υπέχει δυνάμει της εν λόγω νομοθεσίας.
   Η Επιτροπή υπενθυμίζει ότι σύμφωνα με τη νομολογία του Ευρωπαϊκού Δικαστηρίου, μπορεί να απορρέει παράβαση από την άσκηση μιας διοικητικής πρακτικής που παραβιάζει το κοινοτικό δίκαιο. Στο πλαίσιο της παρούσας προσφυγής Επιτροπή δεν στηρίζεται σε μία μεμονωμένη διαπίστωση πραγματικού περιστατικού, αλλά σε σημαντικό αριθμό περιπτώσεων που αποκαλύφθηκαν από το Γενικό Γραφείο Τροφίμων και Κτηνιατρικών Θεμάτων της Επιτροπής (ΓΤΚΘ) και συγκροτούν μια δομημένη και γενική παραβίαση των υποχρεώσεων του εν λόγω κράτους με τις προαναφερθείσες διατάξεις.
   Συγκεκριμένα η Επιτροπή ισχυρίζεται ότι Ελληνική Δημοκρατία δεν έλαβε όλα τα αναγκαία μέτρα, ώστε κάθε μεταφορέας ζώων να έχει λάβει άδεια από την αρμόδια αρχή και να έχει καταγραφεί σε μητρώο για να μπορεί να εντοπίζεται σύντομα από την αρμόδια αρχή, ιδίως σε περίπτωση μη τήρησης των κανόνων καλής μεταχείρισης των ζώων κατά τη μεταφορά και ώστε οι αρμόδιες αρχές να πραγματοποιούν υποχρεωτικούς ελέγχους των σχεδίων δρομολογίου/ημερολογίων ταξιδιού για να προβλεφθούν εγκαταστάσεις ανάπαυσης των ζώων μετά την εκφόρτωση από τα πλοία στους λιμένες πορθμείων ή κοντά σε αυτούς για την διασφάλιση διενέργειας ελέγχων των μεταφορικών μέσων και των ζώων κατά τη μεταφορά.
   Εξάλλου η Επιτροπή ισχυρίζεται ότι Ελληνική Δημοκρατία δεν έλαβε όλα τα αναγκαία μέτρα, για τη διασφάλιση της τήρησης των κανόνων αναισθητοποίησης των ζώων κατά τη σφαγή και για τη διασφάλιση κατάλληλων επιθεωρήσεων και ελέγχων των σφαγείων.
   Η Επιτροπή τονίζει ότι τόσο κατά το τέλος της προθεσμίας που καθορίζεται στην αιτιολογημένη γνώμη όσο και πέραν της ημερομηνίας αυτής, και παρά ορισμένες προσπάθειες των Ελληνικών αρχών, η Ελληνική Δημοκρατία δεν έχει πάρει όλα τα απαραίτητα μέτρα για να θεραπεύσει τις ελλείψεις που της προσάπτονται. Η πλειοψηφία των συστάσεων που έχουν απευθυνθεί στις Ελληνικές αρχές δεν υλοποιήθηκαν ή υλοποιήθηκαν ανεπαρκώς. Αφετέρου, εκθέσεις αποστολής δίνουν μια πολύ ανησυχητική εικόνα για την πραγματοποίηση των προαναφερθέντων μέτρων.
   
      (1)  
         ΕΕ L 340 της 11.12.1991, σ. 17
      .
   
      (2)  ΕE L 3 της 5.1.2005, σ. 1.
   
      (3)  EE L 340 της 31.12.1993, σ. 21.